Broj: 711-I-1669-P-271/19-02-18

Zagreb, 12. rujna 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Olge Šimon-Danek, pročelnice Upravnog odjela za opće, pravne, imovinsko-pravne poslove i društvene djelatnosti Grada Daruvara,** za davanjem očitovanja Povjerenstva**,** na 62. sjednici, održanoj dana 12. rujna 2019.g, daje sljedeće:

**OČITOVANJE**

**Na temelju članka 7. točke d) u vezi s člankom 20. stavkom 3. ZSSI-a, svim dužnosnicima u smislu ZSSI-a pa tako i bivšim pomoćnicima ministra zabranjeno je istovremeno uz ostvarivanje prava na naknadu plaće nakon prestanka obnašanja navedene dužnosti primati naknadu za obnašanje javne dužnosti člana predstavničkog tijela jedinice lokalne samouprave.**

Obrazloženje

 Zahtjev za davanjem očitovanja Povjerenstva podnijela je Olga Šimon-Danek, pročelnica Upravnog odjela za opće, pravne, imovinsko-pravne poslove i društvene djelatnosti Grada Daruvara.. U knjigama ulazne pošte zahtjev je zaprimljen pod poslovnim brojem 711-U-3085-P-271/19-01-4, dana 6. rujna 2019. povodom kojeg se vodi predmet broj P-271/19.

Podnositeljica zahtjeva navodi da je članica Gradskog vijeća Grada Daruvara, nakon prestanka obnašanja dužnosti pomoćnice ministra u svibnju 2019., podnijela obavijest o prestanku mirovanja mandata te da joj je mandat aktiviran s danom 31. kolovoza 2019. Navodi se da ista članica Gradskog vijeća još prima naknadu plaće po osnovi prethodnog obnašanja dužnosti pomoćnice ministra. Podnositeljica zahtjeva moli očitovanje Povjerenstva podliježe li navedena situacija zabrani iz članka 7. točke d) ZSSI-a, odnosno može li navedena članica Gradskog vijeća Grada Daruvara, istovremeno uz primanja navedene naknade plaće dužnosnice, primati naknadu za prisustvo sjednicama Gradskog vijeća.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnike u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Sukladno članku 3. stavku 1. točki 26. ZSSI-a, pomoćnici ministara su dužnosnici u smislu toga Zakona te su dužni pridržavati se obveza, zabrana i ograničenja propisanih tim Zakonom.

Člankom 7. točkom d) ZSSI-a, kao jedno od zabranjenih djelovanja dužnosnika, propisano je da je dužnosnicima zabranjeno primanje dodatne naknade za obnašanje javnih dužnosti. Pritom ova naknada obuhvaća dodatnu naknadu za poslove vezane uz obnašanje iste dužnosti ili naknadu za obavljanje neke druge javne dužnosti, dakle, dužnosti u smislu članka 3. ZSSI-a ili druge javne dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 15. stavkom 1. Zakona o obvezama i pravima državnih dužnosnika („Narodne novine“, br. 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19) propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, imaju pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12. i 19/13.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću. Stavkom 2. istog članka propisano je da član predstavničkog tijela ima pravo na naknadu u skladu s odlukom predstavničkog tijela.

Povjerenstvo još jednom naglašava da se naknada plaće koju bivši dužnosnici ostvaruju nakon prestanka obnašanja dužnosti sukladno članku 15. Zakona o obvezama i pravima državnih dužnosnika, također smatra plaćom dužnosnika u smislu članka 4. stavka 1. ZSSI-a.

Iako članovi gradskih vijeća nisu dužnosnici u smislu odredbi članka 3. ZSSI-a, obavljanje dužnosti člana predstavničkog tijela jedinica lokalne i područne (regionalne) samouprave, u konkretnom slučaju člana Gradskog vijeća Grada Daruvara, nedvojbeno predstavlja obavljanje druge javne dužnosti. Stoga naknada, koja načelno pripada članovima predstavničkih tijela jedinica lokalne i područne (regionalne) samouprave, za one članove istog predstavničkog tijela koji istovremeno već primaju plaću za obnašanja druge dužnosti koja je jedna od dužnosti iz članka 3. ZSSI-a ili koji primaju naknadu plaće za protekli mandat na jednoj od dužnosti iz članka 3. ZSSI-a, predstavlja primanje dodatne naknade za poslove obnašanja javnih dužnosti u smislu članka 7. točke d) ZSSI-a.

Sukladno članku 20. stavku 3. ZSSI-a zabranjena djelovanja dužnosnika propisana člankom 7. istog Zakona obvezuju dužnosnike kako za vrijeme obnašanja dužnosti, tako i u razdoblju od dvanaest mjeseci nakon prestanka obnašanja dužnosti. S obzirom da naknadu plaće nakon prestanka obnašanja dužnosti pomoćnika ministra mogu ostvarivati maksimalno u trajanju 12 mjeseci, nedvojbeno je da su bivši dužnosnici u cijelom tom razdoblju, za vrijeme dok ostvaruju naknadu plaće, ograničeni navedenom zabranom primanja dodatne naknade za poslove obnašanja javnih dužnosti iz članka 7. točke d) ZSSI-a.

Prema tome, Povjerenstvo zaključuje da je na temelju članka 7. točke d) u vezi s člankom 20. stavkom 3. ZSSI-a, svim dužnosnicima u smislu ZSSI-a pa tako i bivšim pomoćnicima ministra zabranjeno istovremeno uz ostvarivanje prava na naknadu plaće nakon prestanka obnašanja navedene dužnosti primati naknadu za obnašanje javne dužnosti člana predstavničkog tijela jedinice lokalne samouprave, pa tako i za članstvo u Gradskog vijeća Grada Daruvara.

Povjerenstvo napominje da od trenutka kada navedeni bivši dužnosnici prestanu ostvarivati naknadu plaće zbog bilo kojeg razloga (protek vremena ili raniji gubitak prava povodom zaposlenja, odlaska u mirovinu ili drugo), odredbe ZSSI-a više ne priječe dužnosnicima primanje naknade za rad u predstavničkom tijelu jedinice lokalne ili područne (regionalne) samouprave.

Slijedom navedenog Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Podnositelj zahtjeva, putem elektroničke pošte
2. Objava na internetskoj stranici Povjerenstva
3. Pismohrana